Fremover er det ens egen læge, der skal henvise til skademodtagelsen, hvis man bor i området omkring Aalborg.

Den frie skademodtagelse i Aalborg lukker. Det betyder, at man fremover skal til sin egen læge først, hvis man har brug for at komme til. - Vi får en model, hvor man skal ringe til sin egen læge, før man tager på skademodtagelsen. Den praktiserende læge vil så vurdere, om borgeren skal tage på skademodtagelsen, eller om det er mere hensigtsmæssigt at få en konsultation hos lægen. Faktisk er der allerede i dag rigtig mange borgere, som ringer til lægen først og ikke tager direkte på skademodtagelsen, siger regionsrådsformand Ulla Astman (Soc. Dem.). Den nye arbejdsfordeling skræmmer ikke formand for Praktiserende Lægers Organisation i Nordjylland Kaj Bernth. - Vi har mange læger i Aalborg, og fordeler man de 30.000 årlige henvendelserne ud på alle årets dage og på alle lægerne, så svarer det i gennemsnit til én ekstra henvendelse per læge per dag. Og det er vi blandt de praktiserende læger enige om, at vi godt kan klare, siger Kaj Bernth. Ændringen af adgangen til skademodtagelsen træder i kraft 10. april 2012.